

DAUGAVPILS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

2022.gada 31.martā  **Noteikumi Nr.1**

(prot. Nr.10, 6.§)

APSTIPRINĀTI

ar Daugavpils domes

2022.gada 31.marta

lēmumu Nr.168

**Kapitālsabiedrību valdes locekļu darbības rezultātu izvērtēšanas kārtība**

**I. Vispārīgie jautājumi**

1. Kapitālsabiedrību valdes locekļu darbības rezultātu izvērtēšanas kārtības (turpmāk – Kārtība) mērķis ir izstrādāt procedūru, lai kapitāla daļu turētājs vai kapitālsabiedrības padome (ja tāda ir izveidota) veiktu Daugavpils pilsētas pašvaldībai pilnīgi vai daļēji piederošo kapitālsabiedrību (turpmāk – kapitālsabiedrība) valdes locekļu darbības rezultātu izvērtējumu. Šis process ir nepieciešams, lai uzlabotu valdes darba efektivitāti kapitālsabiedrībai noteikto mērķu sasniegšanā un pieņemtu lēmumu par valdes locekļu iecelšanu uz atkārtotu pilnvaru termiņu vai to atsaukšanu, kā arī, lai lemtu par prēmiju piešķiršanu valdes locekļiem.
2. Kapitālsabiedrības valdes locekļa darbības rezultātu izvērtēšanu veic reizi gadā.
3. Kapitālsabiedrības valdes locekļa darbības rezultātu izvērtēšanu veic Daugavpils pilsētas pašvaldības Juridiskā departamenta Kapitālsabiedrību pārraudzības nodaļa (turpmāk- Nodaļa) vai kapitālsabiedrības padome (ja tāda ir izveidota), kā arī kapitālsabiedrības valdes loceklis (veicot pašvērtējumu).

**II. Kapitālsabiedrības valdes locekļa darbības rezultātu izvērtēšana**

1. Kapitālsabiedrības valdes locekļa darbības rezultātu izvērtējumu veido kapitālsabiedrības plānošanas dokumentos *(Vidējā termiņa darbības stratēģijā, Rīcības plānā un Budžeta plānā attiecīgajam gadam)* izvirzīto stratēģisko finanšu un nefinanšu mērķu sasniegšanas izvērtējums, profesionālo kompetenču un citu rādītāju izvērtējums (turpmāk arī – Kritēriji).
2. Kapitāla daļu turētājs vai padome (ja tāda ir izveidota), apstiprinot kapitālsabiedrības plānošanas dokumentus, kārtējam gadam nosaka kapitālsabiedrības stratēģiskos finanšu un nefinanšu mērķus. Šiem mērķiem jābūt precīziem, izmērāmiem un skaidri saprotamiem.
3. Kapitālsabiedrības valdes locekļa darbības rezultātus izvērtē saskaņā ar Kapitālsabiedrības valdes locekļa darbības rezultātu izvērtēšanas veidlapu (pielikums, turpmāk – Veidlapa).
4. Kapitālsabiedrības valdes loceklis un kapitāla daļu turētājs vai padome (ja tāda ir izveidota) Veidlapā norāda katram Kritērijam noteikto rādītāju punktu skaitu, ņemot vērā to būtiskumu. Rādītāju kopsumma nedrīkst pārsniegt attiecīgam Kritērijam noteikto maksimālo punktu skaitu. Ņemot vērā iegūto punktu skaitu, nosaka kapitālsabiedrības valdes locekļa darbības rezultātu.
5. Kapitālsabiedrības valdes locekļa darbības rezultātu nosaka, izmantojot šādu vērtēšanas skalu:
   1. *80 – 100* punkti jeb “izcili (pārsniedz prasības)”;
   2. *60 - 79* punkti – “teicami (daļēji pārsniedz prasības)”;
   3. *40 - 59* punkti – “labi (atbilst prasībām)”;
   4. *20 - 39* punkti – “jāpilnveido (daļēji atbilst prasībām)”;
   5. *0 - 19* punkti – “neapmierinoši (neatbilst prasībām)”.
6. Kapitālsabiedrības valdes loceklis līdz kapitālsabiedrības gada pārskata apstiprināšanai, bet ne vēlāk kā līdz nākamā gada 1.martam, aizpilda Veidlapu, izņemot sadaļu “*Kapitāla daļu turētāja (akcionāra)/ Padomes vērtējums (paskaidrojums, punktu skaits)*”, un iesniedz to Nodaļai vai kapitālsabiedrības padomei (ja tāda ir izveidota).
7. Nodaļa vai kapitālsabiedrības padome (ja tāda ir izveidota) 1 (viena) mēneša laikā no Veidlapas saņemšanas sagatavo izvērtējumu, aizpildot Veidlapas sadaļu „*Kapitāla daļu turētāja (akcionāra)/Padomes vērtējums (paskaidrojums, punktu skaits)*”.
8. Nodaļa vai padome (ja tāda ir izveidota), izvērtējot kapitālsabiedrības valdes locekļa darbības rezultātus, ņem vērā valdes locekļa pašvērtējumu. Kapitālsabiedrības valdes locekļa pašvērtējuma un Nodaļas vai padomes (ja tāda ir izveidota) izvērtējuma atšķirības gadījumā noteicošais ir Nodaļas vai padomes (ja tāda ir izveidota) izvērtējums.
9. Kapitālsabiedrības valdes locekļa darbības rezultātu izvērtējumu pievieno akcionāru (dalībnieku) sapulces vai padomes (ja tāda ir izveidota) sēdes protokolam, pieņemot lēmumu par valdes locekļa iecelšanu uz atkārtotu pilnvaru termiņu vai tā atsaukšanu un par prēmiju piešķiršanu valdes loceklim.
10. Nodaļa vai padome (ja tāda ir izveidota) iepazīstina kapitāla daļu turētāja pārstāvi un kapitālsabiedrības valdes locekli ar kapitālsabiedrības valdes locekļa darbības rezultātu izvērtējumu.

Domes priekšsēdētāja

1.vietnieks *( personiskais paraksts)* A.Vasiļjevs Pielikums

Kapitālsabiedrību valdes locekļu darbības rezultātu izvērtēšanas kārtībai

**Kapitālsabiedrības valdes locekļa darbības rezultātu izvērtēšanas veidlapa**

Valdes locekļa vārds, uzvārds: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kapitālsabiedrības nosaukums: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **Kritēriji** | **Sasniedzamie rādītāji \_\_\_\_\_. gadā** | **Kapitālsabiedrības valdes locekļa pašvērtējums (paskaidrojums, punktu skaits)** | **Kapitāla daļu turētāja (akcionāra) / Padomes vērtējums (paskaidrojums, punktu skaits)** |
| Stratēģiskie finanšu un nefinanšu mērķi (M)  *(maksimums 50 punkti)* | 1. Rādītājs  *(0-X punkti)*  2. Rādītājs  *(0-X punkti)*  3. Rādītājs  *(0-X punkti)*  4. [..] | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* |
| Profesionālās kompetences (K) *(maksimums 30 punkti)* | 1. Darbinieku motivēšana un attīstīšana  *(0-X punkti)*  2. Pozitīvu attiecību veidošana un uzturēšana  *(0-X punkti)*  3. Komandas vadīšana  *(0-X punkti)*  4. Orientācija uz attīstību  *(0-X punkti)*  5. Stratēģiskais redzējums  *(0-X punkti)*  6. Plānošana un organizēšana  *(0-X punkti)*  7. Lēmumu pieņemšana un atbildība  *(0-X punkti)*  8. Orientācija uz rezultātu sasniegšanu  *(0-X punkti)*  9. Pārmaiņu vadīšana  *(0-X punkti)* | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* |
| Citi rādītāji (R)  *(maksimums 20 punkti)* | 1. Gada pārskata, citu finanšu pārskatu iesniegšana noteiktajos termiņos  *(0-X punkti)*  2. Savlaicīgi sagatavotie plānošanas dokumenti (Budžeta plāns, Rīcības plāns, Vidējā termiņa darbības stratēģija, minēto dokumentu grozījumi u.c. dokumenti)  *(0-X punkti)*  3. Kvalitatīvi sagatavotas kapitālsabiedrības finansiālo darbību raksturojošas atskaites, pārskati u.c. dokumenti  *(0-X punkti)*  4. Pilnvarojuma līgumā noteikto citu pienākumu izpildes vērtējums  *(0-X punkti)* | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* | *Katram rādītājam piešķir punktu skaitu tā, lai tie kopā nepārsniegtu maksimālo punktu skaitu, bet tie var būt arī atšķirīgi, ņemot vērā rādītāja būtiskumu* |
| Kopā (100 punkti) | | *Vērtējuma rezultāts ir visu iegūto punktu summa (M+K+R)* | *Vērtējuma rezultāts ir visu iegūto punktu summa (M+K+R)* |
| Valdes locekļa darbības rezultātu izvērtējuma rezultāts (vajadzīgo pasvītrot) | | Izcili (pārsniedz prasības) / Teicami (daļēji pārsniedz prasības) / Labi (atbilst prasībām) / Jāpilnveido (daļēji atbilst prasībām) / Neapmierinoši (neatbilst prasībām) | Izcili (pārsniedz prasības) / Teicami (daļēji pārsniedz prasības) / Labi (atbilst prasībām) / Jāpilnveido (daļēji atbilst prasībām) / Neapmierinoši (neatbilst prasībām) |